ከኮረና ቫይረስ ያገገሙ ሰዎች ቁጥር 849 ደረሰ
 አዲስ አበባ፦ ባለፉት 24 ሰዓታት በኮረና ቫይረስ ተጨማሪ 111 ሰዎች ማገገማቸው ተገለጸ። አጠቃላይ ከቫይረሱ ያገገሙ ሰዎች ቁጥር 849 መድረሱን የጤና  ሚኒስቴር አስታወቀ።  የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 5 ሺ 274 ሰዎች መካከል129 ቫይረሱ ተገኝቶባቸዋል። ቫይረሱ የተገኘባቸው 79 ወንድ እና 50 ሴት ኢትዮጵያውያን ሲሆኑ፤ የሁለት ሰዎች ህይወት አልፏል። ቫይረሱ የተገኘባቸው ሰዎች ከ1 – 70 ዓመት የዕድሜ ክልል ውስጥ የሚገኙ መሆኑንም አመልክተዋል።  ቫይረሱ ከተገኘባቸው 85 ከአዲስ አበባ ከተማ፣ 4 ሰዎች ከድሬዳዋ ከተማ ፣ 6 ከአማራ፣ 5 ከኦሮሚያ፣ 1  ከአፋር፣ 11 ከትግራይ፣ 10 ከሶማሌና 7 ሰዎች ከደቡብ ክልል መሆኑ ተጠቁሟል።  ሚኒስትሯ እስከአሁን በኢትዮጵያ የኮሮና ቫይረስ የተገኘባቸው ሰዎች ቁጥር 3,759 መሆኑን፥ ከእነዚህ ውስጥ 2,845 ሰዎች በለይቶ ህክምና ላይ መሆናቸውንና 30 ሰዎች በጽኑ ህክምና ክፍል እንደሚገኙ ጠቁመው፤ አስከአሁን ለ197 ሺ 361 ሰዎች የላብራቶሪ ምርመራ መሠራቱን ገልጸዋል።  በቫይረሱ በአጠቃላይ የ63 ሰዎች ህይወት ሲያልፍ፥ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም። አዲስ ዘመን ሰኔ 11/2012በጋዜጣው ሪፖርተር